กุลิศข้ามห้วย ปลัดพลังงาน คลังย้ายใหญ่ สลับเก้าอี้อื้อ
หมอสุขุม-เฮ เป็นปลัดสธ.,ครม.โยก กุลิศ ข้ามห้วยจากอธิบดีกรมศุลกากรเป็นปลัดกระทรวงพลังงาน เจ้าตัวเผยได้รับการทาบทามแค่วันเดียวให้มานั่งเก้าอี้ในตำแหน่งใหม่ ขณะเดียวกัน กระทรวงการคลังโยกย้ายใหญ่ข้าราชการระดับสูง ดัน กฤษฎา จีนะวิจารณะ อธิบดีสรรพสามิตไปรับตำแหน่งอธิบดี กรมศุลกากรแทน กุลิศ ส่วน พชร อนันตศิลป์ อธิบดีธนารักษ์ มานั่งเก้าอี้อธิบดีสรรพสามิต อำนวย ปรีมนวงศ์ รองปลัดกระทรวงการคลัง นั่งเก้าอี้อธิบดี ธนารักษ์ เผยปลัดกระทรวงพลังงานคนปัจจุบันเคยชง 2 ชื่อปลัดใหม่เป็น คนใน ให้ รมว.พลังงานเลือกเสนอ ครม. แต่ผลพลิกกลับเป็น กุลิศ และเป็นไปตามแผนเดิมที่จะข้ามห้วยมาตั้งแต่เดือน ต.ค.2560 แต่ถูกเบรกไว้ก่อนจนได้มาในครั้งนี้ ส่วนอีกกระทรวง เก้าอี้ปลัดกระทรวงคมนาคมที่ใกล้ว่าง มีการเปิดโผตัวเต็งชิงตำแหน่งนี้,การโยกย้ายราชการในช่วงใกล้สิ้นปีงบประมาณ ครั้งนี้ นายอภิศักดิ์ ตันติวรวงศ์ รมว.คลัง เปิดเผย เมื่อวันที่ 7 ส.ค.ว่า ที่ประชุมคณะรัฐมนตรีมีมติแต่งตั้งโยกย้ายข้าราชการกระทรวงการคลัง โดยแต่งตั้งให้นายกุลิศ สมบัติศิริ อธิบดีกรมศุลกากร ไปดำรง ตำแหน่งปลัดกระทรวงพลังงาน แต่งตั้งนายกฤษฎา จีนะวิจารณะ อธิบดีกรมสรรพสามิต ไปเป็นอธิบดีกรมศุลกากร นายพชร อนันตศิลป์ อธิบดีกรมธนารักษ์ ไปเป็นอธิบดีกรมสรรพสามิต พร้อมกับโยกย้ายนายอำนวย ปรีมนวงศ์ รองปลัดกระทรวงการคลัง ไปนั่งเก้าอี้ตำแหน่งอธิบดีกรมธนารักษ์ ตั้งนายยุทธนา หยิมการุณ หัวหน้าผู้ตรวจราชการกระทรวงการคลัง เป็นรองปลัดกระทรวงการคลัง แต่งตั้งนางแพทริเซีย มงคลวณิช ที่ปรึกษาด้านยุทธศาสตร์การจัดเก็บภาษี ไปเป็นตำแหน่งผู้ตรวจราชการ,นายอภิศักดิ์กล่าวว่า การแต่งตั้งนายกุลิศไปนั่งเก้าอี้ตำแหน่งปลัดพลังงาน เป็นเพราะกระทรวงพลังงานขอมา ตนเห็นด้วยและส่งเสริมให้นายกุลิศไปนั่งตำแหน่งดังกล่าว เมื่อตำแหน่งอธิบดีกรมศุลกากรว่างลง กระทรวงการคลังต้องมีการโยกย้ายภายในเพื่อพิจารณาว่าใครเหมาะสมที่จะนั่งอธิบดีกรมศุลกากร เพราะเป็นกรมจัดเก็บกรมใหญ่ ต้องมีการจัดทำระบบเพื่ออำนวยความสะดวกอีกมาก จึงเห็นควรให้นายกฤษฎามานั่งในตำแหน่งนี้แทน,ตำแหน่งอธิบดีกรมศุลกากรว่าง ถึงคิวที่ต้องโยกย้ายภายใน ดูว่าใครเหมาะสมที่จะไป เพราะเป็น กรมขนาดใหญ่ เป็นกรมจัดเก็บภาษี ต้องมีการพัฒนาระบบคอมพิวเตอร์และออนไลน์ นายกุลิศทำไว้มากแล้ว ในช่วง 3 ปีที่ผ่านมาอยากให้มีคนสานต่อ ที่สุดก็ต้องใช้ระบบสารสนเทศ (ไอที) เข้ามาเพื่อสร้างความสะดวกผู้ใช้งานและลดคอร์รัปชัน เป็นเป้าหมายใหญ่ของกรมศุลกากร จึงคิดว่านายกฤษฎาน่าจะได้ เพราะนั่งอยู่ในตำแหน่งอธิบดีกรมสรรพสามิตและมีพื้นฐานที่เคยอยู่สำนักงานเศรษฐกิจการคลัง (สศค.) มีความรู้เรื่องเศรษฐกิจและมีความเหมาะสม,นายอภิศักดิ์กล่าวอีกว่า เมื่อตำแหน่งอธิบดีสรรพสามิตว่างก็ไล่ไปที่รองปลัดทั้งหลาย คนที่อาวุโสมากที่สุดคือนายอำนวย แต่ถ้าให้นายอำนวยมาลงตำแหน่งอธิบดีกรมสรรพสามิตก็ไม่ถนัด เพราะเติบโตมาจากกรมธนารักษ์ จึงมาลงที่อธิบดีกรม ธนารักษ์น่าจะเหมาะสมที่สุด เพราะเหลือเวลาราชการ อีก 1 ปี ถ้าไปสรรพสามิตเรียนรู้งานใหม่จะยาก ส่วนการแต่งตั้งนายยุทธนา หยิมการุณ นั่งในตำแหน่งรองปลัดกระทรวงการคลัง เพราะเป็นหัวหน้าผู้ตรวจราชการ มีความเหมาะสมนั่งในตำแหน่งดังกล่าว ส่วนการแต่งตั้งนางแพทริเซียเป็นผู้ตรวจราชการ เพราะปลัดกระทรวงการคลังอยากได้เอามาช่วยงาน,ด้านนายกุลิศ สมบัติศิริ อธิบดีกรมศุลกากร ว่าที่ปลัดกระทรวงพลังงานคนใหม่ กล่าวว่าได้รับการทาบทามจาก รมว.คลัง เมื่อวันจันทร์ที่ 6 ส.ค. โดย รมว.คลัง ระบุว่า จะขอให้ไปช่วยงานในตำแหน่งปลัดกระทรวงพลังงาน เนื่องจากปลัดพลังงานคนปัจจุบันจะเกษียณในวันที่ 30 ก.ย. ตนไม่ได้ปฏิเสธและพร้อมที่ทำงานตามคำสั่งอยู่แล้ว ส่วนงาน ที่กรมศุลกากรเชื่อมั่นว่า อธิบดีคนใหม่จะสามารถบริหารงานได้ ในฐานะข้าราชการเมื่อมีการแต่งตั้งให้ไปอยู่ในตำแหน่งไหน ต้องพร้อมที่จะไปทำหน้าที่ แม้การไปรับตำแหน่งกระทรวงพลังงาน เปลี่ยนจากสายงานกระทรวงการคลัง แต่ที่ผ่านมามีประสบการณ์ในการเป็นกรรมการการไฟฟ้าฝ่ายผลิตแห่งประเทศ ไทย (กฟผ.) 3 ปี ขณะนี้ก็นั่งเป็นคณะกรรมการ บริษัท ปตท.สำรวจและผลิตปิโตรเลียม จำกัด (มหาชน) เคยดำรงตำแหน่งผู้อำนวยการสำนักงานนโยบายรัฐวิสาหกิจ (สคร.) ดังนั้นพอจะคุ้นเคยกับเรื่องของพลังงานอยู่บ้าง,นายกุลิศกล่าวอีกว่า ในช่วงเวลาที่เหลืออีก 1 เดือนครึ่งก่อนไปรับตำแหน่งอย่างเป็นทางการ คงต้องศึกษาเพิ่มเติมในเรื่องพลังงานทดแทน ในเรื่องการประมูลแหล่งก๊าซธรรมชาติ ยังเหลือเวลาในอายุราชการอีก 5 ปี ไม่รู้ว่าอนาคตจะเป็นอย่างไร แต่เมื่อได้รับการแต่งตั้งแล้ว ต้องทำหน้าที่ให้ดีที่สุด ระหว่างนี้พยายามหาความรู้ในเรื่องพลังงาน เพื่อให้พร้อมในการไปทำหน้าที่ปลัดกระทรวงพลังงานคนใหม่ ในเดือน ต.ค.,ขณะที่นายสมคิด จาตุศรีพิทักษ์ รองนายกรัฐมนตรี เปิดเผยว่า ที่ประชุมคณะรัฐมนตรี เห็นชอบ แต่งตั้งให้นายกุลิศ สมบัติศิริ อธิบดีกรมศุลกากร ไปดำรงตำแหน่งปลัดกระทรวงพลังงาน เนื่องจากกระทรวงพลังงานได้เสนอขอมา เพราะไม่มีบุคลากรที่เหมาะสม,ผู้สื่อข่าวรายงานว่า กรณีของนายกุลิศ สมบัติศิริ อธิบดีกรมศุลกากร ที่กระโดดข้ามห้วยไปเป็นปลัดกระทรวงพลังงานคนใหม่ แทนนายธรรมยศ ศรีช่วย ปลัดกระทรวงพลังงานคนปัจจุบัน ที่จะเกษียณอายุราชการในวันที่ 30 ก.ย. สร้างความสงสัยแก่ข้าราชการกระทรวงพลังงานเป็นอย่างมาก เพราะก่อนหน้านี้ นายธรรมยศ เสนอชื่อนายยงยุทธ จันทรโรทัย รองปลัดกระทรวงพลังงาน และนายประพนธ์ วงษ์ท่าเรือ อธิบดีกรมพัฒนาพลังงานทดแทนและอนุรักษ์พลังงาน ให้กับนายศิริ จิระพงษ์พันธ์ รมว.พลังงาน เป็นผู้ ตัดสินใจขั้นสุดท้าย ก่อนเสนอให้คณะรัฐมนตรี พิจารณา โดยได้ให้เหตุผลว่า ปลัดกระทรวงพลังงาน จะต้องเป็นคนมีวิสัยทัศน์ด้านพลังงาน รู้จักเนื้องานเป็นอย่างดี รู้จักข้าราชการในสังกัดเป็นอย่างดี มีความอาวุโส ไม่มีตำหนิหรือถูกร้องเรียนสอบสวนจากหน่วยงานใดๆแต่สุดท้ายก็ได้คนนอกมาเป็นปลัดกระทรวงพลังงาน,ผู้สื่อข่าวรายงานว่า สำหรับนายกุลิศมีกระแสข่าวว่าจะได้มาเป็นปลัดกระทรวงพลังงานตั้งแต่เดือน ต.ค.2560 แทนนายธรรมยศ โดยมีผู้สนับสนุนผลักดันให้ ครม.พิจารณาอนุมัติ แต่พลเอกอนันตพร กาญจนรัตน์ รมว.พลังงาน ในขณะนั้น ได้คัดค้านและขอใช้สิทธิ รมว.พลังงาน เลือกปลัดกระทรวงพลังงานด้วยตัวเอง หวยจึงออกมาที่นายธรรมยศ ที่มีความอาวุโสสูงสุดและตรงตามสเปก คือรู้จักงานที่จะต้องทำดี ไม่มีตำหนิ ส่วนกรณีที่นายอภิศักดิ์ ตันติวรวงศ์ รมว.คลัง กล่าวว่า กระทรวงพลังงานเป็นคนเสนอ ขอนายกุลิศไปเป็นปลัดกระทรวงพลังงาน เรื่องนี้ในวงข้าราชการก็ยังสงสัยว่าใครเป็นคนขอไป แต่คาดว่านายศิริคงเป็นผู้เสนอขอไป หรือถูกสั่งตรงให้รับนายกุลิศมา ก็เป็นไปได้ทั้งสองแนวทาง,ขณะเดียวกัน ผู้สื่อข่าวรายงานจากกระทรวงคมนาคมว่า ขณะนี้เริ่มมีกระแสข่าวเกี่ยวกับการแต่งตั้งปลัดกระทรวงคมนาคมคนใหม่ ขึ้นมาแทนนายชาติชาย ทิพย์สุนาวี ปลัดกระทรวงคมนาคมคนปัจจุบัน ที่จะเกษียณอายุราชการในวันที่ 30 ก.ย.นี้ โดยในจำนวนรายชื่อที่มีการกล่าวถึง มีทั้งผู้บริหารที่อยู่ภายใต้หน่วยงานในสังกัดกระทรวงคมนาคม และผู้บริหารของหน่วยงานภายนอกกระทรวงคมนาคม,สำหรับผู้บริหารในสังกัดกระทรวงคมนาคมที่มีการพูดถึง ว่าจะขึ้นมาแทนนายชาติชาย มีหลายคนด้วยกัน ทั้งหมดล้วนเป็นระดับอาวุโสสูงที่สุด คือ 1.นายพีระพล ถาวรสุภเจริญ รองปลัดกระทรวงคมนาคม 2.นายธานินทร์ สมบูรณ์ อธิบดีกรมทางหลวง 3.นายพิศักดิ์ จิตวิริยะวศิน อธิบดีกรมทางหลวงชนบท 4.นายชัยวัฒน์ ทองคำคูณ ผู้อำนวยการสำนักงานนโยบายและแผนการขนส่งและจราจร,ทั้งนี้ ในส่วนของผู้บริหารภายนอกกระทรวงคมนาคมที่มีกระแสข่าวเช่นเดียวกันคือ ผู้บริหารจากกรมโยธาธิการและผังเมือง สังกัดกระทรวงมหาดไทย เป็นต้น,เวลา 13.30 น. ที่ทำเนียบรัฐบาล พ.อ.หญิงทักษดา สังขจันทร์ ผู้ช่วยโฆษกประจำสำนักนายกรัฐมนตรี แถลงว่าที่ประชุม ครม.อนุมัติแต่งตั้ง นพ. สุขุม กาญจนพิมาย อธิบดีกรมวิทยาศาสตร์การแพทย์ เป็นปลัดกระทรวงสาธารณสุข ตั้งแต่วันที่ 1 ต.ค.61 เป็นต้นไป เพื่อทดแทนผู้ที่จะเกษียณอายุราชการ การแต่งตั้งข้าราชการระดับสูงในปีนี้ จะมีข้าราชการระดับปลัดกระทรวงเกษียณอายุ 5 ราย และข้าราชการระดับสูงเทียบเท่าซี 11 จะเกษียณอายุ 3 ราย รวมแล้วปีนี้จะมีการแต่งตั้ง 8 ราย
ครม.โยก กุลิศ ข้ามห้วยจากอธิบดีกรมศุลกากรเป็นปลัดกระทรวงพลังงาน เจ้าตัวเผยได้รับการทาบทามแค่วันเดียวให้มานั่งเก้าอี้ในตำแหน่งใหม่ ขณะเดียวกัน กระทรวงการคลังโยกย้ายใหญ่ข้าราชการระดับสูง 
กุลิศ สมบัติศิริ,กฤษฎา จีนะวิจารณะ,สลับเก้าอี้,ปลัดกระทรวงพลังงานคนใหม่,ข่าวหน้า1